রোববার খুলছে সব শিক্ষাপ্রতিষ্ঠান, সরকারি প্রাথমিক বিদ্যালয়ে অ্যাসেম্বলি বন্ধ
দেশের কিছু কিছু জায়গায় তীব্র ও অধিকাংশ জায়গায় মৃদু থেকে মাঝারী ধরনের তাপপ্রবাহ বয়ে যাচ্ছে। এর মধ্যে আগামীকাল রোববার থেকে খুলছে দেশের সব শিক্ষাপ্রতিষ্ঠান।
শিক্ষার্থীদের স্বাস্থ্য সুরক্ষা বিবেচনা করে সরকারি প্রাথমিক বিদ্যালয়ে অ্যাসেম্বলি বন্ধ রাখার সিদ্ধান্ত নেওয়া হয়েছে।
প্রাথমিক ও গণশিক্ষা অধিদপ্তরের সহকারী পরিচালক মো. তৌহিদুল ইসলাম স্বাক্ষরিত সার্কুলারে গতকাল এই নির্দেশনা দেওয়া হয়।
এতে আরও বলা হয়, পরবর্তী নির্দেশ না দেওয়া পর্যন্ত অ্যাসেম্বলি বন্ধ থাকবে।
গতকাল শুক্রবার চুয়াডাঙ্গায় দেশের সর্বোচ্চ তাপমাত্রা ৪১ দশমিক পাঁচ ডিগ্রি সেলসিয়াস রেকর্ড করা হয়। এটি এখন পর্যন্ত এ বছরের সর্বোচ্চ তাপমাত্রা।
আবহাওয়া অধিদপ্তর বলছে, আপাতত তাপমাত্রা কমার তেমন সম্ভাবনা নেই, বরং আরও বাড়তে পারে। গতকাল পরবর্তী তিন দিনের জন্য দেশে তাপপ্রবাহের সতর্কতা ঘোষণা করে অধিদপ্তর।
পবিত্র রমজান মাস, স্বাধীনতা দিবস, ঈদুল ফিতরের ছুটি সমন্বয় করে গত ২৬ মার্চ থেকে দেশের নিম্নমাধ্যমিক ও মাধ্যমিক শিক্ষাপ্রতিষ্ঠানগুলো বন্ধ ঘোষণা করা হয়েছিল।
শুক্রবার ও শনিবার বন্ধ থাকায় রোববার থেকে শিক্ষাপ্রতিষ্ঠানগুলোতে নিয়মিত পাঠদান শুরু হবে। প্রাথমিক বিদ্যালয়ের ছুটি আরও আগে থেকে শুরু হলেও রোববার থেকেই পাঠদান শুরু হবে।

দেশের কিছু কিছু জায়গায় তীব্র ও অধিকাংশ জায়গায় মৃদু থেকে মাঝারী ধরনের তাপপ্রবাহ বয়ে যাচ্ছে। এর মধ্যে আগামীকাল রোববার থেকে খুলছে দেশের সব শিক্ষাপ্রতিষ্ঠান।